MOJ KAMRAT JAREK
Jarek bol z tzw. „dobrego domu”. W colkim miyszkaniu na dylowce boly rozlozone tepichy, kere gosposia dziynnie pucowala jak pan z paniom poszli do biura, tyrala ze szmatom i sciyrala kurze z wszystkich meblow i drogich figurek. Jarek dziynnie cwiczol granie na klawiyrze, bo musiol lazic do szkoly muzycznyj. A tyn klawiyr bol czorny i sie swiyciol jak zdrzadlo, bo gosposia tyz go pucowala. Jak Jarek skonczol grac, to dycki zaczasli klapa, polozyli heklowano deczka i postawiyli na nij elefanta z porcelany – tako figurka, tyz pucowano na okronglo, jak zresztom wszystko w tym domu.
Potym gosposia warzola obiod, coby pan z paniom, jak przidom z biura mogli sie najesc. Bo przeca mieli glod, pra?
Na obiod dycki bola zupa, druge danie i deser, talyrze boly z porcelany a lyzki, widolki i noze szczybne.
Jak my sie z Jarkym bawiyli to jo bolach take piync minut na malym zygarku, a on krepelek. Bo jak jo niy chcialach jesc, to Mama mie niy zmuszala, jadlach jak mialach glod i to, co mi smakowalo, a biydny Jarek musiol jesc 1 sniodanie, 2 sniodanie, obiod z deserym, podwieczorek i wieczerzo. Bez toz go we szkole przezywali „kregoslupek”.
Na gimnastyce dycki tyz bol na koncu, bo bol za ruby i niy nadonzol za inkszymi, a skokac tyz niy poradziol. Toz jo niy bolach sama na koncu. Ale za to z inkszych fachow miol same piontki, niy tak jak jo.
Jak Jarek miol gyburtstag to urzondzali wielgi fajer. Mie tyz dycki zaprosiyli. Kule, to bol fajer! Kakau piyli my z prawdziwych porcelanowych szolek ze zlotymi rantami i kwiotkami po bokach, a konski torty dostali my na takich samych talyrzikach. Na stole boly jeszcze inksze maszkyty, take, co jeszcze nigdy niy widzialach! Lyzeczki boly szczybne. Trza bolo dowac pozor, coby czego niy szczaskac abo niy zmarasic tisztucha! Potym my sie bawiyli i zas nos wolali „do stolu”, bo podano wieczerzo.
Na wieczerzo dostali my kartofelzalat, grzone wuszty, a jak kto chciol, to mog se zjesc kanapki. Do tego postawiyli zas te fajne szolki i talyrziki ze szczybnymi widolkami i nozami i dzbonku tyj ze cetronom.
Na tych fajerach bolo dycki duzo bajtlow, kere yno „mowily” i jo sie czula tako trocha stracono, ale potym sie to jakos ulezalo.
Mama od Jarka miala bele kaj dobre znajomosci, toz tyz nom pomogala. Zalatwiola nom piyrszo pralka „Frania”, bo Mama prala na waszbrecie. Mama zas dowala ji gymiza, owoce i kwiotki z naszy zogrody. Moje braciki tyz pomogali i naprawiali, jak sie co u nich w doma zepsulo, abo trza bolo jaki mebel kaj indzi postawic.
Dycki na feryje Jarek wyjyzdzol w gory do rodziny od ojca. Na jedyn miesionc pojechala z niym mama, a na drugi sie wymiyniola z ojcym i gosposiom. Tak, ze Jarek bol dycki colke dwa miesionce w gorach. Przijechol opolony i wypoczniynty i dycki dostalach od niego jako pamiontka. Przewaznie boly to jakes rzezbione figurki z drzewa, ale piyrszy gyszynk to bol pamiyntnik, kery mom do dzisiej.
Jak prziszla jesiyn, to moj papa majstrowol z nami wielke drachy. Spatrzol take duge lajsty, dratwa i papior do pakowanio paczek, taki richtig ruby, coby sie niy stargol na wietrze. Potym papa zrobiol trzi szkelety z lajstow (trzi, bo moj kuzyn Pyjter bol tyz do tego), a jak juz tyn ruby papior bol na lajstach przimocowany, to my z kolorowych papiorow prziklejali tym drachom gymby i ogony, coby fajnie wyglondaly. Potym my wszyscy z papom szli na Doly i puszczali blank wysoko. Chopcy sami se trzimali sznura, a mie musiol papa pomoc, bo by mie wiater porwol razym z drachym.
Jaaa….zas se trocha powspominalach…ale to fajnie…jeszcze roz byc dzieckym i przezywac te chwile…
Dorosli my, Jarek sie ozyniol, jo sie wydala, ale my sie niy zapomnieli. Pamiyntomy o naszych gyburtstagach i o swiyntach, dycki wysylomy se kartki z zyczeniami, a nasze Mamy tyz sie kamracioly do konca…
Moga pedziec, ze mieli my richtig fajnych somsiadow. A dobry somsiod to jest wielgi Skarb!
Na jednym obrozku jestech na rolerze z mojom ciotkom Angelom, bolo mi tu siedym lot, a na tym drugim na kole bolach juz dwanoscie lot staro.
Barbara Matusiewicz
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn sot_Latn